ભક્તોનો પ્રવાહ સોનગઢ તરફ વધી રહ્યો હતો. થોડા જ વર્ષોમાં ભક્તોએ ફરીથી વિ.સં.2013(1957)માં મંદિરનું વિસ્તૃતિકરણ કર્યું. તે સમયે પૂજ્ય ગુરૂદેવશ્રીને 68મું વર્ષ ચાલી રહ્યું હોવાથી તેની સ્મૃતિમાં જિનમંદિરની ઊંચાઈ 68 ફુટ રાખવામાં આવી હતી. જિનવેદીની ઉત્તરે શાંતિનાથ ભગવાનના પૂર્વભવનું, પૂજ્ય ગુરૂદેવશ્રીની સસંઘ સમેમ્દશિખરજીની યાત્રાનું, મહાવીર ભગવાનનું, સાત ઋષિનું તથા નમિનાથ ભગવાનનાં ચિત્રો છે. પૂર્વમાં આદિનાથ ભગવાનના પૂર્વભવ, જમ્બુસ્વામી, દેવકીના ઘરે પુત્રો/મુનિઓને આહારદાનનું ચિત્ર છે. દક્ષિણમાં પૂજ્ય ગુરૂદેવશ્રીના પ્રભાવથી તે સમયે નિર્મિત કેટલાંક જિન મંદિરો, રામચંદ્રજી દેશભૂષણ-કુલભૂષણ મુનિરાજો સાથે, સીમંધર ભગવાનનું દિક્ષા કલ્યાણક, પૂજ્ય ગુરૂદેવશ્રી કેટલાક આચાર્યોનાં શાસ્ત્ર વાંચતાં, તથા સિદ્ધવરકુટમાં પૂજ્ય ગુરૂદેવશ્રીનો નૌકાવિહાર ચિત્રિત છે. જિનમંદિરમાં નિજમંદિરના દ્વાર પર સુવર્ણની સુંદર કોતરણી તથા ઓમ બિરાજે છે. ઉપરની વેદીમાં નેમીનાથ ભગવાનની શ્યામ પ્રતિમા બિરાજે છે, જે અતિરમ્ય છે, ઉપરથી માનસ્તંભ ભગવાન શેત્રુંજય-શિખર તથા આખા પરિસરનું દૃશ્ય દેખાય છે.